Návrh na pristúpenie Slovenskej republiky k 17. doplneniu zdrojov Medzinárodného združenia pre rozvoj – IDA

Medzinárodné združenie pre rozvoj (International Development Association, ďalej iba IDA) je jednou z piatich inštitúcií skupiny Svetovej banky. Poslaním IDA je poskytovanie rozvojovej pomoci najchudobnejším štátom sveta prostredníctvom poskytovania nízkoúročených a bezúročných úverov a grantov na programy zamerané na podporu hospodárskeho rastu a zlepšenie životnej úrovne. Prostriedky poskytnuté IDA pomáhajú týmto štátom pri riešení ich komplexných rozvojových problémov v rámci celkového cieľa OSN naplniť Miléniové rozvojové ciele.
Dlhodobé nízkoúročené a bezúročné úvery sú poskytované na projekty v infraštruktúre a programy, ktoré vytvárajú a podporujú vládne inštitúcie a ľudský kapitál s cieľom zabezpečiť environmentálne udržateľný rozvoj a vyrovnávanie životnej úrovne medzi krajinami a v rámci jednotlivých rozvojových krajín a taktiež zvyšovanie produktivity práce. Cieľom je zapojiť viac ľudí v rozvojových krajinách do hospodárskych aktivít, poskytnúť im vzdelanie a zdravotnú starostlivosť a umožniť im rovnoprávny prístup k príležitostiam, ktoré sú vytvárané hospodárskym rozvojom.

IDA, úzko prepojené s Medzinárodnou bankou pre obnovu a rozvoj (International Bank for Reconstruction and Development, ďalej iba IBRD), bolo založené v roku 1960 a v súčasnosti má 173 členských štátov. Členstvo v IDA je podmienené členstvom v IBRD a názov „Svetová banka“ je používaný vo vzťahu k týmto dvom medzinárodným finančným inštitúciám. IDA a IBRD spolu s ďalšími tromi inštitúciami (IFC - Medzinárodná finančná korporácia, MIGA – Agentúra pre mnohostranné investičné záruky, ICSID – Medzinárodné centrum pre riešenie investičných sporov) vytvárajú tzv. skupinu Svetovej banky (World Bank Group). Na čele IBRD a IDA stojí ten istý prezident. IDA je v podstate jediným reálnym veriteľom ochotným poskytovať zdroje pre najchudobnejšie štáty sveta.

Beneficienti, resp. dlžníci IDA

IDA poskytuje pomoc najchudobnejším rozvojovým krajinám za takých podmienok, ktoré nezaťažujú platobnú bilanciu týchto krajín v takej miere ako pôžičky od IBRD. Pomoc združenia IDA, hlavne vďaka príspevkom donorov, predstavovala v posledných troch rokoch v priemere 16 miliárd USD ročne vo forme výhodných úverov a grantov. Tieto prostriedky využívajú prijímateľské krajiny na nákup tovarov a zariadenia, výstavbu inžinierskych sietí a získanie konzultačných služieb potrebných na implementáciu týchto projektov. Každý projekt môže zahŕňať aj osobitné kontrakty a obchodné príležitosti pre dodávateľov, kontraktorov a konzultantov na celom svete. Vytvára sa tak priestor pre zapojenie aj privátneho sektora z donorských krajín vrátane SR do rozvojovej spolupráce.
Predmetná rozvojová pomoc IDA sa sústreďuje na rozvojové krajiny, ktorých hrubý národný produkt na obyvateľa je v r. 2014 menší ako 1205 USD a ktorých finančné možnosti nedovoľujú čerpanie úverov od IBRD. Toto kritérium dnes spĺňa 82 štátov sveta, ktoré sú domovom pre 2,8 miliardy ľudí, čo predstavuje polovicu populácie celého rozvojového sveta. Väčšina z tohto obyvateľstva, odhadom 1,8 miliardy, je nútená vyžiť z príjmu, ktorý dosahuje 2 USD a menej na deň a osobu. Poskytované prostriedky sú pre dané štáty životne dôležité, pretože ich šanca na získanie úveru za trhových podmienok je minimálna, resp. žiadna.

Úvery IDA

Úvery IDA sa poskytujú len vládam rozvojových krajín na dobu 25 až 40 rokov s 5- až 10-ročným odkladom splatnosti istiny. Združenie pri alokovaní zdrojov zohľadňuje hospodárske výsledky krajiny a taktiež hodnotí prebiehajúce projekty, ktoré ňou boli financované a ich efektívnosť. Dlžníci platia minimálny alebo žiadny úrok z úveru, musia však zaplatiť servisný poplatok, ktorý v súčasnosti predstavuje 0,75 % z vyplatenej čiastky úveru.
Vo fiškálnom roku 2013 (ktorý sa skončil k 30. júnu 2013) sa IDA zaviazala poskytnúť zdroje vo výške 16,3 miliardy USD, pričom 15 % z tohto objemu bolo poskytnutých vo forme grantov. Zvyšnú časť tvorili bezúročné úvery. Nové záväzky vo fiškálnom roku 2013 v objeme 16,3 miliardy USD zahŕňajú viac ako 160 nových projektov. Od svojho založenia v r. 1960 poskytla IDA 108 rozvojovým krajinám úvery kumulatívne vo výške cca 272 miliárd USD, pričom každoročný prírastok počas posledných troch rokov predstavoval stabilne sumu okolo 16 miliárd USD.

Zdroje IDA

IDA získava prostriedky na financovanie svojej činnosti z nasledujúcich zdrojov:

•	kvóty = kapitál, ktorý musí štát zaplatiť pri svojom vstupe do IDA;
•	príspevky od členských štátov – najmä vyspelých, ale i od niektorých rozvojových štátov a štátov vyvážajúcich ropu (týmito príspevkami si môžu členské štáty, podobne ako v IBRD, zvyšovať svoj podiel v IDA a tým aj svoje množstvo disponibilných hlasov); 
•	z transferu časti čistého zisku IBRD;
•	zo splátok už poskytnutých úverov;
•	z investícií, ktoré IDA uskutočňuje.

Donorské a prijímateľské členské štáty IDA sa stretávajú každé tri roky a v niekoľkých kolách rokovaní sa dohodnú na doplnení zdrojov IDA novými príspevkami v záujme zabezpečenia financovania rozvojových projektov na ďalšie obdobie.

Účasť Slovenskej republiky na predchádzajúcich doplneniach zdrojov IDA

Česká a Slovenská Federatívna Republika (ČSFR) sa podieľala na 9. doplnení zdrojov IDA vo výške 10 mil. SDR v troch rovnakých splátkach. V súvislosti s rozdelením ČSFR k 31. decembru 1992 bolo Národnou radou Slovenskej republiky dňa 16. decembra 1992 schválené nástupníctvo Slovenskej republiky v IDA. Príspevok k 10. doplneniu zdrojov IDA vo výške 10 mil. SDR sa delil v pomere 2:1; z toho podiel SR bol 3,3 mil. SDR a ČR 6,7 mil. SDR. Uvedená čiastka 3,3 mil. SDR pre SR mala byť splatená v 3 rovnakých splátkach vo výške 1,1 mil. SDR v rokoch 1993 – 95 vždy k 30. novembru príslušného roku. I napriek tomu, že federálna vláda vyslovila súhlas s doplnením zdrojov IDA za ČSFR, v Dohode medzi vládou Slovenskej a Českej republiky zo dňa 7. apríla 1993 o prevode majetkových účastí Českej a Slovenskej Federatívnej Republiky v medzinárodných menových a finančných inštitúciách do kompetencie Slovenskej republiky a Českej republiky nebola klauzula, že Slovenská republika súhlasí a pristupuje k 10. doplneniu zdrojov IDA a Slovenská republika sa na rozdiel od Českej republiky k tomuto aktu nepripojila. SR dodatočne pristúpila k 10. doplneniu zdrojov IDA až v roku 2009 na základe uznesenia vlády SR č. 694 z 30. septembra 2009 a v roku 2009 taktiež uhradila príslušnú sumu príspevku v prospech IDA.

Úvahy týkajúce sa agendy Svetovej banky o znižovaní chudoby smerovali k záveru s tým, že bolo potrebné pokračovať vo finančnej podpore v potrebnej miere, aby sa pomohlo štátom pri úspešnom zavádzaní ich rozvojových stratégií. V tomto kontexte sa viedli diskusie v roku 1996 o 11. a následne v roku 1998 aj o ďalšom 12. doplnení zdrojov IDA. Uznesením vlády SR č. 288 zo dňa 23. apríla 1996 Slovenská republika pristúpila k 11. doplneniu zdrojov IDA. V rokoch 1997 – 1999 bolo troma splátkami poskytnutých do IDA celkovo 3 mil. SDR (3,4 mil. Eur), čím sa SR zaradila medzi 38 donorských štátov IDA. Dňa 22. decembra 1999 pristúpila Slovenská republika uznesením vlády SR č. 1142 k 12. doplneniu zdrojov IDA a v rokoch 2001 – 2002 bolo dvoma splátkami poskytnutých do IDA celkovo 1,14 mil. SDR (1,29 mil. Eur). Slovenská republika uznesením vlády SR č.761 zo dňa 10. júla 2002 pristúpila k 13. doplneniu zdrojov IDA celkovo sumou 1,32 mil. SDR (1,49 mil. Eur) rozložených do dvoch splátok v r. 2003 a 2004. Uznesením vlády SR č. 691 zo dňa 14. septembra 2005 pristúpila Slovenská republika k 14. doplneniu zdrojov IDA v celkovej výške 1,88 mil. SDR (2,13 mil. Eur), pričom táto suma bola rozložená do troch rovnakých splátok v rokoch 2006, 2007 a 2008. SR v rámci 15. doplnenia zdrojov IDA poskytla IDA v troch ročných splátkach v rokoch 2009 až 2011 príspevok vo výške 2,23 mil. Eur. Táto poskytnutá pomoc v rámci 15. doplnenia zdrojov IDA sa koncentrovala hlavne na Afriku a špeciálne na oblasť subsaharskej Afriky. V rámci 16. doplnenia zdrojov IDA schváleného uznesením vlády SR č. 545 zo 17. augusta 2011 poskytla SR v troch splátkach v rokoch 2012 – 2014 svoj príspevok vo výške 2,47 mil. Eur.

17. doplnenie zdrojov IDA

V poradí štvrté a posledné zasadnutie donorských a prijímateľských členských štátov IDA k 17. doplneniu zdrojov IDA (IDA17) sa uskutočnilo v Moskve v dňoch 16. – 17. decembra 2013.

IDA17 je objemovo najväčším doplnením zdrojov v histórii IDA. V celkovom vyjadrení sa v rámci IDA17 poskytne 52 mld. USD, čo je nárast o 2,7 mld. USD v porovnaní so sumou poskytnutou pri príležitosti predchádzajúceho 16. doplnenia zdrojov IDA. Poskytnutá pomoc v rámci IDA17 sa bude koncentrovať hlavne na dosiahnutie celkového cieľa IDA17, a to maximalizácie dopadu a efektívnosti poskytnutej rozvojovej pomoci. Hlavné prioritné tematické oblasti rozvojovej pomoci v rámci IDA17 sú podpora inkluzívneho rastu v rozvojových krajinách, riešenie otázky rovnosti pohlaví v rozvojových krajinách, ekonomické a sociálne dopady klimatických zmien na rozvojové krajiny a riešenie komplexných problémov nestabilných a konfliktom poznačených krajín. Rovnako ako v minulosti a pri predchádzajúcom 16. doplnení zdrojov IDA, oblasť subsaharskej Afriky zostane významným a dôležitým príjemcom pomoci IDA.

IDA17 sa bude sústreďovať na podporu nízkopríjmových rozvojových krajín zvyšovaním počtu ich aktivít v oblasti boja proti klimatickým zmenám, napomáhaním a uľahčovaním regionálnej integrácie a kooperácie, oživením a podporou investícií do infraštruktúry a poskytovaním čo najväčšej podpory nestabilným, vojnovým konfliktom ohrozeným a postkonfliktným štátom, predovšetkým v Afrike. Tieto aktivity v rámci IDA17 sú veľmi dôležité na dosiahnutie Miléniových rozvojových cieľov v roku 2015 a ukazujú, že skupina Svetovej banky je jedna z inštitúcií, ktorá má kľúčový význam pri posune k ich konečnému dosiahnutiu, t.j. zníženiu chudoby vo svete o polovicu v porovnaní so stavom z roku 2000.
Celková výška záväzku Slovenskej republiky v rámci IDA17 predstavuje 2,31 mil. SDR1 (2,66 mil. Eur). Za príspevok v rámci IDA17 získa SR 9 533 hlasov, čím sa počet hlasov SR v IDA zvýši na 88 877 (34 677 hlasov za príspevky a 54 200 hlasov z titulu členstva), čo predstavuje hlasovaciu silu SR v rámci IDA na úrovni 0,29 %.

Štruktúra zloženia nominálneho príspevku SR v SDR je nasledovná:

1. IDA 17 základný príspevok:                                        2,08 mil. SDR (2,40 mil. Eur)
2. príspevok na HIPC (na roky 2014 – 2017) za IDA:   0,16 mil. SDR (0,18 mil. Eur)
3. príspevok na vysporiadanie nedoplatkov                   0,07 mil. SDR (0,08 mil. Eur)
   (arrears clearance)

Spolu:                                                                                 2,31 mil. SDR (2,66 mil. Eur)

Vo vládou SR schválených východiskách rozpočtu verejnej správy na roky 2015 až 2017 je v rámci štátnych finančných aktív v roku 2015 rozpočtovaná čiastka 2,66 mil. Eur na úhradu príspevku SR v rámci IDA17.

Mena

Existuje možnosť určiť si menu, v ktorej bude SR fixovať svoj záväzok a v ktorej ho bude splácať. V obidvoch prípadoch môže ísť o ktorúkoľvek referenčnú menu Svetovej Banky (SDR, Eur, USD, JPY...).

Pri platení sa používajú aktuálne trhové výmenné kurzy v deň prevodu prostriedkov. Vzhľadom na to, že SR je členským štátom eurozóny, realizácia príspevku SR v rámci IDA17 sa uskutoční v Eur.

Voľba formy a doby splácania príspevku

Príspevok v rámci doplnenia zdrojov IDA je možné splácať štandardne v ročných splátkach počas obdobia 9 rokov. Okrem štandardného splácania doplnenia zdrojov IDA existujú ďalšie 4 spôsoby platby s kratšou dobou splatnosti, ktoré ponúkajú zvýhodnenia, a to vo forme diskontu alebo kreditu. Výška prémie je pritom nepriamo úmerná dobe splácania doplnenia zdrojov IDA. Po vyhodnotení možných riešení je pre SR optimálna metóda s jednoročonou dobou splatnosti s dosiahnutou prémiou (diskontom) 7,39 % (200 000 Eur), tzn. úsporou oproti nominálnej hodnote, ku ktorej sa SR zaviazala. Finančné prostriedky potrebné na samotnú úhradu príspevku SR v rámci IDA17 sú tak vo výške 2,46 mil. Eur. Aj napriek poskytnutému diskontu sa výška príspevku SR v rámci IDA17 štatisticky vykazuje v plnej sume záväzku, t. j. 2,66 mil. Eur.

Príspevky do IDA17 boli určené v SDR. Pri platbe v iných menách sa podľa schváleného dokumentu „Additons to IDA Resources : Seventeenth Replenishment“ na prepočet uplatňuje priemerny kurz voči SDR za obdobie 1. apríl 2013 – 30. september 2013 (1,15142 Eur/SDR). V prípade SR, ktorej celkový príspevok je vo výške 2,31 mil. SDR, to po prepočte uvedeným kurzom predstavuje sumu 2,66 mil. Eur. Táto suma predstavuje celkovú nominálnu hodnotu, ktorou by Slovenská republika prispela počas 9 rokov štandardného hotovostného scenára splácania. 

–––––––––––––––––––––––––––––––––––––
1SDR – Special Drawing Rights (Zvláštne práva čerpania), medzinárodná rezervná mena zavedená v roku 1969 Medzinárodným menovým fondom. Hodnota tejto meny je určená na základe hodnoty národných mien krajín najviac zapojených do medzinárodného obchodného systému (americký dolár, japonský jen, britská libra šterlingov, euro)
Z dôvodu, že SR uhradí svoj príspevok v hotovosti v roku 2015, uplatní sa vyššie uvedený diskont vo výške 200 000 Eur. Uplatnenie tohto diskontu v porovnaní so štandardným hotovostným scenárom splácania má za následok zníženie nominálnej hodnoty príspevku Slovenskej republiky na 2,46 mil. Eur, čo predstavuje konečný záväzok Slovenskej republiky v rámci IDA17.

Prehľad zloženia nominálneho príspevku SR v rámci IDA 17 v SDR a Eur

Slovenská Republika – IDA 17 	 	 	SDR	 	Eur	 	
IDA 17 - základný príspevok			2 080 000		2 400 000	 	
IDA 17 – príspevok v rámci iniciatívy 
                HIPC (na roky 2014 – 2017)			160 000		180 000	 	
IDA 17 – príspevok na vysporiadanie  
                nedoplatkov – arrears
                clearance			70 000		80 000		
IDA 17 - Celkový nominálny príspevok 	 	 	2 310 000	 	2 660 000	 	
					                Zdroj: World Bank	

Prehľad príspevku SR v rámci IDA 17 v Eur pri zohľadnení diskontu

Slovenská Republika - IDA 17 (Eur)	 	Suma	

Celkový nominálny príspevok	 	2 660 000	
Diskont	 	200 000	
Splatná suma	 	2 460 000	

Splatná suma v jednotl. rokoch	 		
2015	 	2 460 000	

Spolu splatná suma 	 	2 460 000	
		Zdroj: World Bank